शाम को कैलाश भाई हमें शहर घूमाने ले गए। कस्बाई बाजार के अलावा श्योपुर में एक विशाल किला है। शहर से तकरीबन एक किलोमीटर की चढ़ाई चढ़ने के बाद हमलोग किले में पहुंचे। किला अपनी स्थापत्य कला में भव्यता लिए हुए है। इस किले के बारे में कैलाश भाई ने बताया कि इस पर शेरशाह सूरी का कभी अधिपत्य रहा था। शेरशाह का किला और श्योपुर में। मेरे लिए आश्चर्य की बात थी। क्योंकि शेरशाह यानी हमारे सासाराम के शेरशाह और उसका जीता हुआ किला श्योपुर में। 1542 में शेरशाह सूरी ने अपने विजय अभियान के तहत श्योपुर को जीत लिया था। शेरशाह सूरी द्वारा किले में बनवाई गई इदगाह देखी जा सकती है। इसके बाद शेरशाह सूरी के पुत्र इस्लाम शाह ने अपने सिपहसलार का विशाल मकबरा भी किले में बनवाया। हालांकि कुछ लोग इस किले को शेरशाह के काल से भी काफी पुराना बताते हैं। किले के अंदर जैन मंदिर है जो 11वीं सदी का है। 1809 में यह किला ग्वालियर के शासक दौलतराव सिंधिया के अधीन आ गया। इसके बाद देश की आजादी तक श्योपुर क्षेत्र सिंधिया की रियासत का हिस्सा रहा। सिंधिया राज घराने द्वारा किले में दीवाने आम, दरबार हॉल और शाही डाक बंगला आदि का निर्माण कराया गया। अब किले के अंदर दीवाने आम में श्योपुर जिले की सहरिया जन जाति पर आधारित संग्रहालय का निर्माण कराया गया है।